b'\n_START_ARTICLE_\nMargareeta II\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMargareeta syntyi Amalienborgin linnassa K\xc3\xb6\xc3\xb6penhaminassa kuningas Fredrik IX:n ja t\xc3\xa4m\xc3\xa4n puolison, Ruotsin prinsessa Ingridin tytt\xc3\xa4ren\xc3\xa4. Koska Tanskan kuningas oli my\xc3\xb6s Islannin hallitsija, prinsessa sai islanninkielisen kolmannen nimen \xc3\x9eorhildur._NEWLINE_Margareeta ei ollut syntyess\xc3\xa4\xc3\xa4n kruununperij\xc3\xa4, sill\xc3\xa4 silloisen Tanskan perustuslain mukaan vain mies saattoi nousta valtaistuimelle. Koska h\xc3\xa4nell\xc3\xa4 ei ollut velji\xc3\xa4, otaksuttiin, ett\xc3\xa4 Fredrik IX:n nuorempi veli Knud nousisi valtaistuimelle kuninkaan kuoleman j\xc3\xa4lkeen. Kun Elisabet II nousi Yhdistyneen kuningaskunnan kuningattareksi 1952, Tanskassakin alettiin keskustella naishallitsijan mahdollisuudesta. 27. maaliskuuta 1953 j\xc3\xa4rjestettiin kansan\xc3\xa4\xc3\xa4nestys perustuslain muutoksesta. Voittaneen \xc3\xa4\xc3\xa4nestystulostuksen mukaan nainen voi nousta valtaistuimelle, mutta vain jos hallitsijalla ei ole miespuolisia j\xc3\xa4lkel\xc3\xa4isi\xc3\xa4._NEWLINE_18-vuotisp\xc3\xa4iv\xc3\xa4n\xc3\xa4\xc3\xa4n vuonna 1958 Margareeta sai paikan valtakunnanneuvostossa (Statsr\xc3\xa5det), jota h\xc3\xa4n johti kuninkaan poissa ollessa. Noustuaan valtaistuimelle 14. tammikuuta 1972 Margareeta II:sta tuli ensimm\xc3\xa4inen uuden perimyslain mukainen monarkki._NEWLINE_Margareeta nai 10. kes\xc3\xa4kuuta 1967 ranskalaisen diplomaatin, kreivi Henri de Laborde de Monpezatin (1934\xe2\x80\x932018), joka sai Tanskan prinssin arvonimen kruununperij\xc3\xa4n puolisona. Pariskunnalla on kaksi lasta: kruununprinssi Frederik Andr\xc3\xa9 Henrik Christian (s. 1968) ja prinssi Joachim Holger Waldemar Christian (s. 1969)._NEWLINE_Tanskan kuninkaallisella perheell\xc3\xa4 on my\xc3\xb6s oma linna Cahorsissa, Ranskassa._NEWLINE_Margareetaa pidet\xc3\xa4\xc3\xa4n yhten\xc3\xa4 Euroopan moderneimmista hallitsijoista. H\xc3\xa4n sallii avoimesti televisiohaastattelut ja esiintyy arkivaatteissa. Kuningatar on kriitikkojenkin kehuma taidemaalari ja on j\xc3\xa4rjest\xc3\xa4nyt useita n\xc3\xa4yttelyit\xc3\xa4. H\xc3\xa4nen pseudonyymill\xc3\xa4 Ingahild Grathmer tehty\xc3\xa4 kuvitustaan k\xc3\xa4ytettiin tanskankielisessa Taru sormusten herrasta -k\xc3\xa4\xc3\xa4nn\xc3\xb6ksess\xc3\xa4 1977 ja uudessa painoksessa 2002. H\xc3\xa4nen sanotaan my\xc3\xb6s osallistuneen kirjan k\xc3\xa4\xc3\xa4nn\xc3\xb6kseen. Kuningatar on suunnitellut my\xc3\xb6s vaatteita.'